Ο **Ίψεν Ντάνα Έλκαρ** (αγγλικά: Ibsen Dana Elcar, 10 Οκτωβρίου 1927 – 6 Ιουνίου 2005) ήταν Αμερικανός ηθοποιός της τηλεόρασης και του κινηματογράφου. Εμφανίστηκε σε περίπου 40 ταινίες καθώς και στην τηλεοπτική σειρά της δεκαετίας του 1960 *Dark Shadows* ως σερίφης Τζορτζ Πάτερσον και στην τηλεοπτική σειρά *Μαγκάιβερ* της δεκαετίας του 1980 και του 1990 ως Πίτερ Θόρντον, προϊστάμενος του Μαγκάιβερ στο Ίδρυμα Phoenix. Ο Έλκαρ είχε εμφανιστεί στο πιλοτικό επεισόδιο του *MacGyver* ως Άντι Κόλσον πριν αναλάβει το ρόλο του Θόρντον.

Τα πρώτα χρόνια
---------------

Ο Έλκαρ γεννήθηκε στο Φέρντεϊλ του Μίσιγκαν. Ήταν γιος της Χέντγουιγκ (το γένος Άντερμπεργκ) και του Τζέιμς Ατζ Έλκαρ, μαραγκού και κρεοπώλη. Ήταν απόφοιτος του Πανεπιστημίου του Μίσιγκαν και μέλος της αδελφότητας ΑΤΩ. Σε ηλικία 18 ετών, ο Έλκαρ υπηρέτησε στο Πολεμικό Ναυτικό των ΗΠΑ στο τέλος του Β' Παγκοσμίου Πολέμου. Μετακόμισε στη Νέα Υόρκη τη δεκαετία του 1950 για να γίνει επαγγελματίας ηθοποιός. Ήταν μαθητής του θρυλικού δασκάλου υποκριτικής Σάνφορντ Μάισνερ. Το 1986, με τον συνάδελφο ηθοποιό Γουίλιαμ Λάκινγκ, ίδρυσαν το Santa Paula Theatre Center. Ο Έλκαρ ήταν καλλιτεχνικός διευθυντής του για έξι χρόνια.

Καριέρα
-------

Το 1962, έπαιξε τον ρόλο του δολοφόνου Μπεν στην αμερικανική πρεμιέρα του έργου του Χάρολντ Πίντερ *«Το βουβό γκαρσόνι»* στο Γκρίνουιτς Βίλατζ της Νέας Υόρκης. Την ίδια χρονιά πήρε τον ρόλο του Άντριου Μάρεϊ, εισαγγελέα της κομητείας του Λος Άντζελες, στη μακρόβια σαπουνόπερα του CBS *The Guiding Light*. Αργότερα, το 1962 και το 1963, έπαιξε σε τρία επεισόδια της κωμικής σειράς του NBC *Car 54, Where Are You?* και σε δύο επεισόδια του αστυνομικού δράματος του ABC *Naked City*, που διαδραματίζονται στη Νέα Υόρκη. Το 1966-67, ο Έλκαρ έπαιξε τον σερίφη Τζορτζ Πάτερσον στη σαπουνόπερα *Dark Shadows.* Έπαιξε επίσης τον επιθεωρητή Σίλερ, στο αστυνομικό δράμα *Baretta*, με πρωταγωνιστή τον Ρόμπερτ Μπλέικ. Ως καρατερίστας, ο Έλκαρ συμμετείχε σε πολλές τηλεοπτικές εκπομπές, όπως *Gunsmoke,* *Μάνιξ,* *Ironside,* *Κολόμπο,* *Κάνον*, *Benson,* *Newhart,* *The Fall Guy,* *Scarecrow and Mrs. King,* *Το αστυνομικό τμήμα της Χιλ Στριτ,* *Ομάδα Α,* *Trapper John, MD,* *Μάτλοκ,* *Νόμος και τάξη* και *Στην εντατική*.

Ο Έλκαρ πρωταγωνίστησε στο *Get Smart* ως πράκτορας Κρούγκερ στο επεισόδιο του 1969 με τίτλο "And Baby Makes Four".  Το 1970, εμφανίστηκε στα *Επικίνδυνες αποστολές* και *Storefront Lawyers* του CBS. Το 1971, ήταν γκεστ σταρ στο *Ironside*. Εμφανίστηκε στα *Οικογένεια Γουόλτον* και *Κουνγκ Φου* το 1973. Ο Έλκαρ έπαιξε τον ρόλο του συνταγματάρχη Λαρντ στο τηλεοπτικό στρατιωτικό δράμα του 1976-78 *Baa Baa Black Sheep* και σκηνοθέτησε τέσσερα επεισόδια της σειράς. Εμφανίστηκε σε τηλεοπτικές ταινίες καταστροφής όπως το *Heatwave!* (1974) και *Crisis in Mid-Air* (1979). Εμφανίστηκε επίσης στο *Κεντρί* (1973).

Συχνά μπέρδευαν τον Έλκαρ με τον κασκαντέρ/σωσία του Ντον Σ. Ντέιβις.

Ο Έλκαρ εμφανίστηκε στην επιτυχημένη σειρά *Ο ιππότης της ασφάλτου* στο επεισόδιο του 1983 "Merchants of Death" και ως διεφθαρμένος σερίφης στο επεισόδιο του *Ο απίθανος Hulk* "Escape from Los Santos" (1978).

Το 1991, ο Έλκαρ άρχισε να αναπτύσσει γλαύκωμα. Αυτό ενσωματώθηκε στην πλοκή του *Μαγκάιβερ*, ξεκινώντας από την έκτη σεζόν και το δέκατο έβδομο επεισόδιο με τίτλο "Blind Faith" και συνεχίζοντας στο υπόλοιπο της σεζόν και ολόκληρη την έβδομη σεζόν, με τον χαρακτήρα του Έλκαρ να αναπτύσσει την ασθένεια. Το φινάλε της έκτης σεζόν, "Hindsight", εμπεριείχε την επερχόμενη επέμβαση του χαρακτήρα του στα μάτια. Μετά το *Μαγκάιβερ*, ο Έλκαρ έκανε μια γκεστ εμφάνιση στο "Virus", ένα επεισόδιο του 1993 της σειράς *Νόμος και τάξη*, στο οποίο έπαιξε έναν άνδρα που κατηγορούσε τον πρώην γιατρό του για την τύφλωση που προκάλεσε ο διαβήτης.

Ο Έλκαρ έπαιξε επίσης έναν τυφλό χαρακτήρα στα επεισόδια των *The Magic School Bus* και *Στην εντατική*. Από τότε που τυφλώθηκε, ο Έλκαρ αποδέχτηκε την πρόκληση να υποδυθεί τον Βλαντιμίρ στο *Περιμένοντας τον Γκοντό* στη σκηνή, με μπαστούνι τυφλών. Αυτό ήταν το θεατρικό του κύκνειο άσμα και αποσύρθηκε το 2002 μετά την ερμηνεία του στο σίριαλ *Στην εντατική*.

Προσωπική ζωή
-------------

Ο Έλκαρ παντρεύτηκε την Κάθριν Φράνσις Μιντ το 1948 και τη χώρισε το 1950. Παντρεύτηκε την Πέγκι Ρομάνο το 1954 και τη χώρισε το 1970. Ο Έλκαρ είχε 4 παιδιά: Μάριν Έλκαρ, Νόρα Έλκαρ Βέρντον, Ντέιν Έλκαρ και Τσάντρα Έλκαρ. Επί χρόνια, σύντροφός του ήταν η Θέλμα Γκαρσία.

### Θάνατος

Στις 6 Ιουνίου 2005, ο Έλκαρ πέθανε στο Community Memorial Hospital στη Βεντούρα της Καλιφόρνιας από πνευμονία σε ηλικία 77 ετών.

Φιλμογραφία
-----------

| Ετος | Πρωτότυπος τίτλος | Τίτλος στα ελληνικά | Ρόλος |
| --- | --- | --- | --- |
| 1964 | *Fail Safe* | *Συναγερμός θανάτου* | Φόστερ |
| 1965 | *The Fool Killer* |  | κύριος Ντοντ |
| 1968 | *A Lovely Way to Die* | *Ένας ωραίος τρόπος για να πεθάνεις* | Λέιτον |
| *The Boston Strangler* | *Ο στραγγαλιστής της Βοστώνης* | Λούις Σούμπερτ |
| 1969 | *Pendulum* | *Νύχτα χωρίς μάρτυρες* | ντετέκτιβ Τζέι Τζέι Θόρντον (Ρεντ) |
| *The Maltese Bippy* |  | λοχίας Κέλβανι |
| *The Learning Tree* | *Οι δρόμοι της βίας* | Κέρκι |
| 1970 | *Zig Zag* | *Απαγωγή μετά φόνου* | Χάρολντ Τρέισι |
| *Soldier Blue* | *Ο μπλε στρατιώτης* | Μπατλς |
| *Adam at Six A.M.* |  | Βαν Τρίντλι |
| 1971 | *Mrs. Pollifax-Spy* | *Μια κυρία στην αυλή της ΚΥΠ* | Κάρστερς |
| *A Gunfight* |  | Μαρβ Γκριν |
| 1972 | *The Great Northfield Minnesota Raid* | *Η μεγάλη ληστεία της Μινεσότα* | Άλεν |
| 1973 | *The Sting* | *Το κεντρί* | πράκτορας Πολκ |
| 1975 | *Report to the Commissioner* | *Άκρως απόρρητον* | αρχηγός Πέρνα |
| 1976 | *WC Fields and Me* |  | πράκτορας Ντοκστέντλερ |
| *Baby Blue Marine* |  | σερίφης Βένζελ |
| *St. Ives* | *Ο ακαταμάχητος* | Τσαρλς Μπλαντ |
| 1979 | *The Champ* | *Ο πρωταθλητής* | Χοφμάστερ |
| *Good Luck, Miss Wyckoff* |  | Χεϊβερμάγερ |
| 1980 | *The Nude Bomb* | *Επιχείρησις: Γυμνός πύραυλος* | αρχηγός |
| *The Last Flight of Noah's Ark* | *Ένας τρελός τρελός Ροβινσώνας* | Μπέντσλεϊ |
| 1981 | *Buddy Buddy* | *Τα φιλαράκια* | Χιούμπρις |
| *Condorman* | *Κόντορμαν, ο σούπερ πράκτωρ* | Ρας Ντέβλιν |
| 1982 | *Breach of Contract* |  |  |
| 1983 | *Blue Skies Again* |  | Λου |
| 1984 | *Euer Weg führt durch die Hölle* |  | Ντάντονι |
| *All of Me* | *Κανείς δεν είναι τέλειος* | Μπάρτον Σάιλερ |
| *2010: The Year We Make Contact* | *2010: Το έτος της παγκόσμιας συμφιλίωσης* | Ντιμίτρι Μόισεβιτς |
| 1986 | *Inside Out* |  | Λίο Γκρος |

Παραπομπές
----------

1. 1 2  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb13942284v. Ανακτήθηκε στις 10  Οκτωβρίου 2015.
2. 1 2  (Αγγλικά) *Internet Broadway Database*. 103857. Ανακτήθηκε στις 9  Οκτωβρίου 2017.
3. ↑  www.imdb.com/name/nm0253020/.
4. ↑  «Η θρυλική σειρά MacGyver». *cineramen.gr*. 18 Ιουλίου 2022. Ανακτήθηκε στις 10 Φεβρουαρίου 2024.
5. 1 2 3 4  Nelson, Valerie J. (10 Ιουνίου 2005). «Dana Elcar, 77; Veteran Actor Lost His Sight But Kept His Focus on Performing». *Los Angeles Times*. Ανακτήθηκε στις 1 Ιανουαρίου 2016.
6. 1 2  Walker, Jade (5 Ιουνίου 2005). «Dana Elcar». *Blog of Death*. Ανακτήθηκε στις 1 Ιανουαρίου 2016.
7. ↑   «Actor Dana Elcar Dies at 77 50 Years of TV and Movies». Emmys.com. Ανακτήθηκε στις 23 Απριλίου 2014.
8. ↑  «Το κεντρί | Cinematek». *cinematek.gr*. Ανακτήθηκε στις 10 Φεβρουαρίου 2024.
9. ↑  (via google news)«University of Michigan Official Publication, Volume 53». *University of Michigan*. 1951. Ανακτήθηκε στις 1 Ιανουαρίου 2016.
10. ↑  «Paid Notice: Deaths FYBISH, PEGGY ROMANO». *The New York Times*. 1 Μαρτίου 1999. Ανακτήθηκε στις 1 Ιανουαρίου 2016.
11. ↑  Associated Press Staff (11 Ιουνίου 2005). «Dana Elcar, 77, 'MacGyver' Co-Star, Is Dead». *The New York Times*. Ανακτήθηκε στις 23 Απριλίου 2014.
12. ↑  Allis, Tim (May 13, 1991). «His Sight Stolen by Glaucoma, Macgyver Actor Dana Elcar Turns His Plight into a Moving Tv Plot Line». *People* (Time Inc.). Αρχειοθετήθηκε από το πρωτότυπο στις March 4, 2016.. Ανακτήθηκε στις January 1, 2016.
13. ↑  «Το Κεντρί \_The Sting buddy movies: 50 χρόνια μετά». *Ατέχνως*. 30 Δεκεμβρίου 2023. Ανακτήθηκε στις 10 Φεβρουαρίου 2024.
14. ↑  «ΝΟΣΤΑΛΓΙΑ ΜΕ ΤΗΝ ΚΙΝΗΜΑΤΟΓΡΑΦΙΚΗ ΛΕΣΧΗ ΤΩΝ ΕΡΓΑΖΟΜΕΝΩΝ ΤΗΣ ΕΡΤ-3». *Κέντρο Μελετών & Ερευνών για το Σινεμά*. 13 Μαΐου 2018. Ανακτήθηκε στις 10 Φεβρουαρίου 2024.

Εξωτερικοί σύνδεσμοι
--------------------

* Ντάνα Έλκαρ στην IMDb (Αγγλικά)
* Ντάνα Έλκαρ στο Internet Broadway Database (Αγγλικά)
* Dana Elcar Αρχειοθετήθηκε 2018-02-01 στο Wayback Machine. (Αγγλικά)
* In Memory of Dana Elcar (Αγγλικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 61736652
* LCCN: no2001006043
* ISNI: 0000 0001 0907 8339
* GND: 1143169433
* SUDOC: 058253203
* BNF: cb13942284v (data)
* NKC: xx0157594
* BNE: XX1578320

 |

 |